1Handiikira maraika w'ekigombe ky'abaikiriza ab'omuri Sarudi, oti: Ebi n'ebigambo by'Ogwo oine emitima mushanju ya Ruhanga n'enyonyoozi mushanju. Naagira ati: Nimmanya ebyawe byona: oine eiziina ry'okuba ohuriire, haza ori ofiire! 2Sisiimuka ohamye ebikitsigaireho ebiri haihi kufa. Manya omu bi orikukora, tinkareebiremu kintu kyona ekihikiire kimwe omu maisho ga Ruhanga wangye. 3N'ahabw'ekyo ijuka ebi waahairwe n'ebi waahuriire, obirinde kandi oyeteise. Ku oraabe otasisiimukire, ndyaija nk'omushuma, haza torimanya magingo gu ndikuhikiraho. 4Kwonka omuri Sarudi okiinemu abantu bakye abatakasiisire bijwaro byabo. Abo baryagyenda naanye bajwaire ebirikwera, ahabw'okuba bakishemereire. 5Orikusingura, aryajwekwa ebijwaro birikwera nkabo, kandi tindiiha iziina rye mu kitabo ky'amagara; kureka ndyarigamba butunu omu maisho ga Tata n'omu ga baamaraika be. 6Oine amatu, ahurire eki Mutima arikugambira ebigombe by'abaikiriza. 7Handiikira maraika w'ekigombe ky'abaikiriza ab'omuri Filadelufiya, oti: Ebi n'ebigambo by'Ogwo orikwera, ow'amazima, ogira ekikomoorozo kya Daudi; oigura, hatagire waakinga; kandi okinga, hatagire waigura. Naagira ati: 8Nimmanya ebi okora: Reeba, naakuta omu maisho orwigi rwigwire, orutarikubaasa kukingwa muntu weena. Nimmanya ku ogira amaani makye, kwonka kandi okarinda ekigambo kyangye, tiwayehakana iziina ryangye. 9Mbwenu reeba, ab'omu iteeraniro rya Sitaane, abeeyeta Abayudaaya, haza kunu bataribo, kureka nibabeiha, ndyabagyemesereza, baije bajuumare aha bigyere byawe, haza bamanye ku naakukunzire. 10Nk'oku waarinzire ekigambo kyangye ekirikugira kiti: Gumisiriza nooyehangaana; naanye ndyakurinda, orekye kuhikwaho obunaku bw'okugyezibwa okuribaho omu nsi yoona kugyeza abagitwiremu. 11Reeba, niinyija juba; hamiza kimwe eki oine, hatakaagira owaakwaka ekirunga kyawe. 12Orikusingura, ndyamuhindura enyomyo y'omuri Nyaruju ya Ruhanga wangye, haza tarigirugamu n'akakye; kandi ndyamuhandiikaho eiziina rya Ruhanga wangye, n'eiziina ry'orurembo rwa Ruhanga wangye. Niyo Yerusalemu ensya, eshuuma neeruga omu Iguru owa Ruhanga wangye; mmuhandiikyeho n'eiziina ryangye erisya. 13Oine amatu, ahurire eki Mutima arikugambira ebigombe ky'abaikiriza. 14Handiikira maraika w'ekigombe ky'abaikiriza ab'omuri Laodikeya, oti: Ebi n'ebigambo bya Kibekwo, kareebi omwesigwa kandi ow'amazima, obutandikiro bw'ebi Ruhanga yaahangire. Naagira ati: 15Nimmanya ebi okora: torikufuka kandi torikwotsya. Haakiri kuri waafukire nari okootsya! 16Kwonka ahabw'okuba ori ekihorootsyo, otarikufuka nobu kwakuba okwotsya, niinyija kukutanaka, ondugye omu kanwa! 17Manya noogira oti: Ndi omutungi, ngogyeire, tiinyine ki nkyenire. Haza kunu otarikumanya ku ori omunaku, ow'okugirirwa esaasi, omworo, empumi kandi ojwaire busha. 18N'ahabw'ekyo ninkuhabura ku onguraho ezaabu eshemeziibwe omuriro, obone kuba omutungi; kandi n'ebijwaro ebirikwera eby'okukujweka, obone kutaitwa nshoni z'okureebwa ojwaire busha. Ongureho n'omubazi gw'okuta omu maisho, obone kureeba. 19Abu nkunda mbateisa, kandi mbahana. Mbwenu gira omuhimbo, oyegarukyemu. 20Reeba, nyemereire aha rwigi niinyiguza. Omuntu weena ku araahurire eiraka ryangye, yaigura orwo rwigi, niinyija kutaahamu, ndye hamwe nawe, nawe arye hamwe naanye. 21Orikusingura, ndyamwikiriza kushutama naanye aha kitebe kyangye ky'obukama, nk'oku naanye naasingwire, nkashutama na Tata aha kitebe kye ky'obukama. 22Oine amatu, ahurire eki Mutima arikugambira ebigombe by'abaikiriza.
lug_Latn